**Szuromi Szabolcs Anzelm professzor válasza:**

Nagyon sok szép szó hangzott el velem kapcsolatban, ezekre a szép szavakra azonban méltatlannak érzem magam. Nemcsak azért állítom ezt, mert ilyenkor illik alázatosnak lenni, hanem mert eszembe jut az a péntek délelőtti beszélgetés nemrégiben, amelyet egy tizennégy éves fiatalemberrel folytattam Kairóban. Április 9-én, Virágvasánap az alexandriai terrormerényletben elveszítette édesanyját, édesapját és tízéves húgát. Megkérdeztem tőle, hogyan viseli el a csapást, milyen lelkiállapotban van. Azt válaszolta, most már jobban érzi magát, mert megértette, azért kellett távoznia egész családjának a mennybe, hogy közben tudjanak járni érte, hogy még jobban végezze a dolgát, hogy még többet tudjon tenni mindenkiért, aki körülötte él, azért a közösségért, amelybe született, amelyért él és amelyben szeretne majd meghalni. A tizennégy éves fiatalembernek ezek a mondatani sokkal többet érnek, mint bármely mondat, amelyet én eddigi munkásságom során leírtam. Ennek szellemében ismételten köszönöm a Szent István Alapítvány, illetve a Szent István Társulatnak a díj odaítélését.